MT Il-Ġurnal Uffiċjali tal-Unjoni Ewropea C 310/12

OPINJONI TAL-BANK ĊENTRALI EWROPEW

tal-1 ta’ Awwissu 2012

dwar proposta għal regolament dwar it-titjib fis-saldu tat-titoli fl-Unjoni Ewropea u dwar depożitorji ċentrali tat-titoli

(CON/2012/62)

2012/C 310/02

Introduzzjoni u bażi legali

Fit-3 ta’ April 2012 il-Bank Ċentrali Ewropew (BĊE) irċieva talba mill-Kunsill tal-Unjoni Ewropea għal opinjoni dwar proposta għal regolament dwar it-titjib tas-saldu tat-titoli fl-Unjoni Ewropea u dwar depożitorji ċentrali tat-titoli (central securities depositories — CSDs) u li jemenda d-Direttiva 98/26/KE (1) (iktar ’il quddiem ir-“regolament propost”). Fid-19 ta’ April 2012, il-BĊE rċieva talba mill-Parlament Ewropew għal opinjoni dwar ir-regolament propost.

Il-kompetenza tal-BĊE li jagħti opinjoni hija bbażata fuq l-Artikoli 127(4) u 282(5) tat-Trattat dwar il-Funzjonament tal-Unjoni Ewropea billi r-regolament propost fih dispożizzjonijiet li huma relatati mad-definizzjoni u l-implimentazzjoni tal-politika monetarja taż-żona tal-euro u l-promozzjoni tal-ħidma bla xkiel ta’ sistemi ta’ ħlas taħt l-Artikolu 127(5) tat-Trattat, kif ukoll il-kontribut tal-BĊE għat-tmexxija bla xkiel tal-politiki segwiti mill-awtoritajiet kompetenti fir-rigward tas-superviżjoni prudenzjali ta’ istituzzjonijiet ta’ kreditu u l-istabilità tas-sistema finanzjarja taħt l-Artikolu 127(5) tat-Trattat. Barra minn hekk, l-Artikolu 22 tal-Istatut tas-Sistema Ewropea ta’ Banek Ċentrali u tal-Bank Ċentrali Ewropew (iktar ’il quddiem l-“Istatut tas-SEBĊ”) jipprovdi li l-BĊE u l-banek ċentrali nazzjonali jistgħu jipprovdu faċilitajiet, u l-BĊE jista’ jagħmel regolamenti, sabiex jiġu żgurati sistemi effiċjenti u sodi tal-ikklerjar u tal-ħlas fi ħdan l-Unjoni u ma’ pajjiżi oħrajn. B’mod konformi mal-ewwel sentenza tal-Artikolu 17.5 tar-Regoli ta’ Procedura tal-Bank Ċentrali Ewropew, il-Kunsill Governattiv adotta din l-opinjoni.

Osservazzjonijiet ġenerali

Flimkien mad-Direttiva 2004/39/KE (2) u l-proposta għal regolament dwar derivattivi OTC, kontropartijiet ċentrali u repożitorji tan-negozju (3), ir-regolament propost ser ikun parti mill-qafas regolatorju għal infrastrutturi tas-suq u postijiet fejn isir il-kummerċ. Minħabba d-daqs, il-kumplessità u l-interkonnettività sistemika tagħhom, is-CSDs jitqiesu li huma importanti mill-aspett sistemiku (4) u b’hekk jeħtieġu qafas regolatorju komprensiv għal superviżjoni u sorveljanza li jikkombina għodod mikroprudenzjali u makroprudenzjali. Il-BĊE jappoġġja bis-saħħa l-proposta tal-Kummissjoni biex jissaħħaħ il-qafas legali applikabbli għas-CSDs u biex jiġu armonizzati r-regoli li fuqhom huma msejsa t-tħaddim, l-awtorizzazzjoni u s-superviżjoni tas-CSDs, kif ukoll dawk relatati mal-ħruġ, iż-żamma u t-trasferiment ta’ titoli permezz ta’ tali CSDs fl-Unjoni (5).

L-Eurosistema qed tiżvilippa TARGET2-Securities (T2S) bil-għan li tiżviluppa sistema waħda ta’ saldu għall-Ewropa. F’dan il-kuntest ukoll, il-BĊE jappoġġja bis-saħħa r-regolament propost, li ser itejjeb il-kundizzjonijiet legali u operattivi għal saldu transkonfinali fl-Unjoni b’mod ġenerali u f’T2S b’mod partikolari. F’dan ir-rigward, il-BĊE jirrakkomanda li r-regolament propost, u l-atti implimentattivi korrispondenti, jiġu adottati qabel it-tnedija ta’ T2S li hija ppjanata għal Ġunju 2015.

1. Ambitu tar-regolament

Ir-regolament propost jistabbilixxi rekwiżiti uniformi għas-saldu ta’ strumenti finanzjarji (6). Skont id-Direttiva 2004/39/KE (7)“strumenti finanzjarji” tinkludi titoli trasferibbli, strumenti tas-suq tal-flus, unitajiet f’impriżi ta’ investiment kollettiv, kuntratti derivattivi, kuntratti finanzjarji għal differenzi u kwoti tal-emissjonijiet. Il-BĊE jinnota f’dan ir-rigward li r-regolament propost ma jiddefinixxix “strumenti finanzjarji” u li xi partijiet tiegħu japplikaw biss għal “titoli” jew titoli trasferibbli (8), waqt li oħrajn japplikaw ukoll għal strumenti tas-suq tal-flus (9), unitajiet f’impriżi ta’ investiment kollettiv u kwoti tal-emissjonijiet (10). Barra minn hekk, ir-regolament propost jiddefinixxi CSDs bħala persuni ġuridiċi li joperaw sistema ta’ saldu tat-titoli u jwettqu ta’ mill-inqas servizz ewlieni ieħor elenkat fl-Anness (11). Il-BĊE huwa tal-fehma li t-tliet servizzi ewlenin kollha għandhom ikunu rregolati. F’dan l-isfond, għall-finijiet ta’ ċarezza legali, il-BĊE jirrakkomanda li jiġi ċċarat ulterjorment l-ambitu tar-regolament propost, kemm fir-rigward tat-tip ta’ strumenti li għalihom japplika kif ukoll għad-definizzjoni ta’ CSD.

Id-definizzjoni ta’ CSD għandha tiġi emendata sabiex jiġi evitat arbitrage regolatorju li jirriżulta mill-ħolqien minn CSD ta' żewġ jew tliet entitajiet legali biex iwettqu attivitajiet prinċipali differenti mingħajr ma jkunu soġġetti għar-Regolament applikabbli għas-CSDs. Il-BĊE jikkunsidra li kull persuna ġuridika li toffri xi wieħed mt-tliet servizzi prinċiali indikati fit-Taqsima A tal-Anness għandha tkun soġġetta għar-Regolament.

2. Kooperazzjoni bejn l-awtoritajiet

2.1. Ir-regolament propost jagħti rwol predominanti lill-awtoritajiet superviżorji kompetenti u rwol ta’ appoġġ lill-membri tas-Sistema Ewropea tal-Banek Ċentrali (SEBĊ) bħala awtoritajiet relevanti fir-rigward tas-CSDs. Meta jitqies l-irwol tal-banek ċentrali bħala sorveljaturi u/jew banek ċentrali emittenti, kif ukoll il-fatt li l-banek ċentrali jużaw is-servizzi tas-CSDs għas-saldu ta’ operazzjonijiet tal-politika monetarja, ir-regolament propost għandu jiżgura li s-setgħat tal-awtoritajiet kompetenti u l-Awtorità Ewropea tat-Titoli u s-Swieq (AETS) huma kkumplimentati u bbilanċjati b’involviment adegwat tal-membri tas-SEBĊ. Il-banek ċentrali u r-regolaturi tat-titoli fil-Kumitat ta’ Sistemi ta’ Ħlas u Saldu (Committee on Payment and Settlement Systems — CPSS) u l-Organizzazzjoni Internazzjonali ta’ Kummissjonijiet tat-Titoli (International Organisation of Securities Commissions — IOSCO) għarfu l-importanza ta’ regolazzjoni, superviżjoni u sorveljanza f’infrastrutturi tas-suq finanzjarju, inklużi CSDs (12). Il-BĊE jikkunsidra li r-regolament propost għandu jkun konsistenti mal-prinċipji CPSS-IOSCO. Għandha titrawwem kooperazzjoni effettiva u mill-qrib bejn l-awtoritajiet kompetenti u l-membri tas-SEBĊ, kemm mill-perspettiva ta’ sorveljanza kif ukoll bħala banek ċentrali emittenti u mingħajr preġudizzju għas-setgħat tal-bank ċentrali (13).

2.2. Il-BĊE jinnota wkoll li r-regolament propost diġà jidentifika numru ta’ oqsma ta’ kooperazzjoni u jissuġġerixxi xi oqsma addizzjonali fejn jikkunsidra li dan l-involviment AETS-SEBĊ huwa meħtieġ ukoll. Barra minn hekk, il-BĊE jenfasizza l-ħtieġa għal ħidma konġunta tal-AETS-SEBĊ dwar l-iżvilupp ta’ abbozzi ta’ standards tekniċi. Dan għandu jiżgura li l-membri tas-SEBĊ ma jkollhomx bżonn jiżviluppaw rekwiżiti addizzjonali, u potenzjalment differenti, dwar miżuri ta’ sorveljanza, inklużi atti legali. Barra minn hekk, dan jevita l-ħtieġa għal evalwazzjoni kontinwa ta’ CSDs li jieħdu sehem fis-saldu ta’ operazzjonijiet ta’ politika monetarja kontra standards tal-utenti (14) li kieku jkunu meħtieġa biex jiġu sodisfatti l-obbligi legali tas-SEBĊ. L-iskambju tempestiv u adegwat ta’ informazzjoni neċessarja, inkluż għal finijiet ta’ stabilità finanzjarja, sorveljanza u statistika, huwa wkoll ta’ importanza partikolari f’dan il-kuntest.

2.3. L-abbozz tar-regolament b’hekk għandu jipprovdi għal regoli dwar il-kooperazzjoni li jippermettu lill-awtoritajiet kompetenti u relevanti li jwettqu r-responsabbiltajiet tagħhom kemm domestikament kif ukoll f’kuntest transkonfinali b’mod konformi mal-prinċipji CPSS-IOSCO (15). Ir-regolament propost għandu jiffaċilita superviżjoni u sorveljanza komprensivi f’kuntest transkonfinali minħabba l-iżvilupp mistenni ta' operazzjonijiet u saldu transkonfinali, kif ukoll konnessjonijiet bejn CSDs, karatteristika li għandha tiġi ffaċilitata u saħansitra mrawma bit-tnedija tal-pjattaforma komuni T2S. L-awtoritajiet kompetenti għandu jkollhom l-għażla li jiddeċiedu dwar il-forma xierqa ta’ arranġamenti ta’ kooperazzjoni. F’dan l-isfond, l-għażla li jiġu stabbiliti kulleġġi ta’ awtoritajiet tista’ tiġi prevista b’mod partikolari meta CSD iwettaq attività transkonfinali permezz ta’ sussidjarja jew fergħa jew meta l-forniment ta’ servizzi transkonfinali jsir sostanzjali (16).

3. Sorveljanza makro-prudenzjali

Ġie rikonoxxut li infrastrutturi robusti tas-suq finanzjarju, inklużi sistemi ta' saldu tat-titoli, jagħtu kontribut essenzjali għall-istabilità finanzjarja billi jnaqqsu r-riskju sistemiku (17). Il-BĊE jinnota li s-sorveljanza makro-prudenzjali mill-Bord Ewropew għar-Riskju Sistemiku u minn awtoritajiet nazzjonali relevanti għandhom jitwettqu mingħajr preġudizzju għas-setgħat rispettivi tal-membri tas-SEBĊ.

4. Saldu tal-flus tal-bank ċentrali

Ir-regolament propost jippermetti lis-CSDs biex joffru saldu bi flus ta’ banek kummerċjali meta saldu bi flus tal-bank ċentrali ma jkunx prattiku u disponibbli (18). Dan huwa konformi mal-prinċipji CPSS-IOSCO u r-rakkomandazzjonijiet SEBĊ-CESR (19), u huwa prova li l-likwidità tal-bank ċentrali u l-flus ta' bank kummerċjali mhumiex opzjonijiet ekwivalenti f'termini ta' riskju. Meta CSD jitħalla joffri saldu bi flus ta’ bank kummerċjali, għandu jkun meħtieġ jistabbilixxi u jissorvelja l-aderenza ma’ kriterji stretti għall-istituzzjoni ta’ kreditu li taġixxi bħala bank ta’ saldu (20). Il-BĊE jilqa’ wkoll il-fatt li r-regolament propost ma jirregolax l-aċċess għall-kreditu tal-bank ċentrali, inkluża assistenza għal likwidità ta’ emerġenza, li hija prerogattiva tal-banek ċentrali u hija marbuta direttament mal-politika monetarja.

5. CSDs u servizzi anċillari ta’ tip bankarju

5.1. Ir-regolament propost jipprovdi li s-CSDs ma jistgħux huma stess jipprovdu servizzi anċillari ta' tip bankarju u li minflok għandhom ikunu awtorizzati li jiddenominaw istituzzjoni ta' kreditu waħda jew aktar biex iwettqu ċerti servizzi anċillari ta' tip bankarju ddefiniti fir-regolament propost. Madankollu, permezz ta’ deroga u waqt li jitqiesu ċerti salvagwardji, xi CSDs jistgħu jingħataw awtorizzazzjoni limitata biex iwettqu dawk is-servizzi (21).

5.2. Dan jeħtieġ reviżjoni b’reqqa sabiex tiġi żgurata konsistenza mar-regoli tal-Unjoni dwar il-kompetizzjoni u mal-oqfsa leġiżlattivi bankarji u dwar is-sorveljanza makroprudenzjali sistemika (22), kif ukoll allokazzjoni xierqa ta’ kompiti bejn l-awtoritajiet superviżorji tas-CSDs u l-awtoritajiet superviżorji bankarji. F’dan ir-rigward u kif ġie rrimarkat f’opinjoni preċedenti l-BĊE jiffavorixxi l-involviment sistematiku tal-Awtorità Bankarja Ewropea (ABE) biex issir kwalunkwe analiżi teknika preċedenti fir-rigward tal-leġiżlazzjoni bankarja tal-Unjoni (23). B’mod aktar speċifiku, ir-regolament propost jiddistingwi bejn servizzi anċillari ta’ tip bankarju għall-parteċipanti ta’ sistema ta’ saldu tat-titoli relatata ma’ servizz ta’ saldu, minn naħa waħda, u servizzi anċillari ta’ tip bankarju relatati ma’ servizzi ewlenin jew anċillari oħrajn min-naħa l-oħra (24). Jippermetti wkoll lill-Kummissjoni biex tadotta atti ddelegati sabiex tispeċifika dawn is-servizzi anċillari (25). Il-BĊE huwa tal-fehma li d-distinzjoni li qiegħda ssir hawn fuq mhijiex ċara u li s-servizzi anċillari ta' tip bankarju li għalihom issir referenza għandhom ikunu allinjati kemm jista’ jkun mat-terminoloġija fil-leġiżlazzjoni bankarja Ewropea.

5.3. Il-qafas għall-forniment ta’ servizzi bankarji anċillari għandu jkun iggwidat b’mitigazzjoni xierqa tar-riskji waqt li tiġi ssalvagwardjata l-effiċjenza tas-CSDs fil-forniment tas-servizzi tagħhom. Minħabba n-natura kruċjali ta’ din il-kwistjoni, evalwazzjoni aktar komprensiva tad-diversi opzjonijiet għall-forniment ta’ servizzi bankarji anċillari tista’ tkun meħtieġa. Tali evalwazzjoni tkun ta’ assistenza sabiex jiġu ddeterminati bis-sħiħ (a) riskji differenti, inklużi riskji bbażati fuq reżoluzzjoni kif ukoll riskji legali, ta' kreditu, ta' likwidità, operattivi u ta' negozju, u (b) profili ta’ effiċjenza li huma inerenti għal dawn l-opzjonijiet u din għandha tgħin biex tiddefinixxi l-aktar mudell sigur u effiċjenti. Il-BĊE huwa lest li jikkontribwixxi għal dik l-evalwazzjoni. Barra minn hekk, m’għandu jkun hemm ebda inċertezza dwar l-ambitu preċiż ta’ servizzi anċillari bankarji li istituzzjonijiet ta’ kreditu ddenominati jkunu awtorizzati li jwettqu (26), ir-rekwiżiti prudenzjali li għalihom ikunu soġġetti, u l-grad tagħhom ta’ awtonomija fil-konfront tal-qafas leġiżlattiv bankarju (27).

5.4. Ir-regolament propost jillimita s-servizzi li għandhom jiġu pprovduti minn istituzzjoni ta’ kreditu ddenominata li tkun tappartjeni għall-istess grupp bħas-CSD (28). Il-BĊE jifhem li din il-limitazzjoni hija mmexxija minn konsiderazzjonijiet ta’ riskju, b’mod partikolari l-evitar ta’ effetti ta’ tixrid. Il-BĊE jirrakkomanda li din il-limitazzjoni tiġi estiża għall-istituzzjonijiet ta’ kreditu kollha li jipprovdu s-servizzi bankarji elenkati fit-Taqsima Ċ tal-Anness għall-parteċipanti ta’ sistema ta’ saldu ta’ titoli wara li jitqiesu l-effetti potenzjali negattivi fuq il-kapaċità tas-CSD li jkompli jwettaq il-funzjonijiet tiegħu, b’mod partikolari dawk ibbażati fuq mekkaniżmu ta’ kunsinna kontra ħlas, fil-każ ta’ riżoluzzjoni jew insolvenza tal-istituzzjoni ta’ kreditu.

5.5. Fl-aħħar nett, il-BĊE jikkunsidra li l-proċedura proposta għall-għoti ta’ deroga hija pjuttost kumplessa u tista’ tinġieb aktar effiċjenti sabiex jinkiseb il-grad meħtieġ ta’ ċertezza u uniformità. B’mod partikolari, l-adozzjoni ta’ kriterji oġġettivi, inklużi kriterji kwantitattivi fejn dan ikun possibbli, minbarra l-kriterji kwalitattivi neċessarji pprovduti fil-proposta, għandha tiġi żgurata sabiex jiġi ddeterminat jekk tistax tingħata deroga jew le.

6. Konsistenza ma’ standards globali għas-CSDs

Ir-regolament propost jirrikonoxxi li r-Regolament għandu jsegwi r-rakkomandazzjonijiet eżistenti żviluppati mis-CPSS-IOSCO (29). Madankollu, hemm xi inkonsistenzi bejn il-prinċipji CPSS-IOSCO u r-regolament propost, li l-BĊE jirrakkomanda li għandhom jiġu indirizzati. Pereżempju, ir-rekwiżiti għal parteċipazzjoni f'diversi livelli (30) mhumiex indirizzati mir-regolament propost. Barra minn hekk, ir-regolament propost isemmi l-bżonn li jiġu mmaniġġjati r-riskji li jinħolqu mill-interdipendenzi (31) biss fil-kuntest ta’ riskju operattiv (32). Hemm ukoll inkonsistenzi fir-rigward tal-immaniġġjar tar-riskju ta’ likwidità (33), i.e. ir-regolament propost ma jiddistingwix bejn sistemi ta’ saldu differit nett (deferred net settlement systems — DNS) li jipprovdu garanzija ta’ saldu u dawk id-DNS li ma jipprovdux tali garanzija. Dan mhuwiex konformi mal-prinċipji CPSS-IOSCO li jeħtieġu DNS li tipprovdi garanzija ta’ saldu li tkopri skoperturi ta’ kreditu u likwidità bis-sħiħ, waqt li DNS mingħajr garanzija ta’ saldu jeħtieġu li jkopru l-iskoperturi tal-kreditu għall-akbar żewġ parteċipanti u l-affiljati tagħhom u l-iskopertura ta’ likwidità għall-akbar parteċipant u l-affiljati tiegħu.

7. Esternalizzazzjoni lil entitajiet pubbliċi

Ir-regolament propost jintroduċi rekwiżiti li s-CSDs għandhom jissodisfaw meta jesternalizzaw parti mill-attivitajiet tagħhom (34). Issir eżenzjoni għal sitwazzjonijiet fejn CSD jesternalizza wħud mill-operazzjonijiet tiegħu lil entitajiet pubbliċi, kemm-il darba qafas legali, regolatorju u operattiv xieraq ikun jirregola dan l-arranġament. Il-BĊE jinnota li din l-eżenzjoni tkopri l-proġett preżenti T2S li qed isir mill-Eurosistema. Il-BĊE jilqa’ din l-eżenzjoni, li tieħu f’kunsiderazzjoni li tali esternalizzazzjoni tista’ tirriżulta f’benefiċċji sinifikanti għall-ekonomija, tikkontribwixxi għat-twettiq tal-kompiti tal-Eurosistema u hija soġġetta għal ftehim qafas li fih hemm salvagwardji (35).

8. Kunflitt ta’ liġijiet

Ir-regolament propost jipprovdi bħala regola ġenerali li kull kwistjoni fir-rigward ta’ aspetti proprjetarji fir-rigward ta’ titoli miżmuma minn CSD hija rregolata mil-liġi tal-pajjiż fejn jinżamm il-kont tat-titoli (36). Għalkemm tali regola ġenerali hija konsistenti mal-approċċ segwit f’atti legali oħrajn tal-Unjoni li tiġi applikata l-liġi tal-post tal-intermedjarju relevanti għal aspetti proprjetarji fir-rigward ta’ titoli (37), il-BĊE joġġezzjona bis-saħħa kontra l-introduzzjoni tar-regoli addizzjonali dwar il-kunflitt tal-liġijiet li tkun inkonsistenti mal-leġiżlazzjoni eżistenti tal-Unjoni u taffettwa ċ-ċertezza legali (38).

Barra minn hekk, u kif intqal f'opinjoni preċedenti, waqt li regola ċara u sempliċi dwar il-kunflitt tal-liġijiet għal kull aspett ta' titoli b'entrata fil-kont hija importanti għaż-żamma u t-trasferiment transkonfinali effiċjenti u sigur ta' strumenti finanzjarji, l-applikazzjoni prattika ta' reġim wieħed ta’ kunflitt tal-liġijiet għall-ikklirjar u s-saldu transkonfinali ta’ titoli fl-Unjoni tkompli tiżvela differenzi bejn l-Istati Membri fir-rigward tal-interpretazzjoni ta’ “fejn jinsab kont” (39). F’dan ir-rigward, il-BĊE jidhirlu li huwa neċessarju li jiġu armonizzati d-diversi oqfsa legali tal-Unjoni għaż-żamma u ċ-ċessjoni ta’ titoli u l-eżerċitar tad-drittijiet marbuta ma’ titoli b’mod konformi mar-rapport finali tal-Grupp dwar iċ-Ċertezza Legali (40).

9. Reġim speċifiku għar-riżoluzzjoni ta’ CSDs

Peress li r-regolament propost ma jinkludix reġim speċifiku u komprensiv għar-riżoluzzjoni ta’ CSDs, il-BĊE jirrakkomanda li jiġi adottat tali reġim.

Fejn il-BĊE jirrakkomanda illi r-regolament propost jiġi emendat, qed jiġu stabbiliti fl-Anness għal dan il-għan proposti speċifiċi għall-abbozzar flimkien ma’ test spjegattiv.

Magħmul fi Frankfurt am Main, l-1 ta’ Awwissu 2012. Il-President tal-BĊE Mario DRAGHI

(1) KUMM(2012) 73 finali.

(2) Direttiva 2004/39/KE tal-Parlament Ewropew u tal-Kunsill tal-21 ta’ April 2004 dwar is-swieq fl-istrumenti finanzjarji li temenda d-Direttivi tal-Kunsill 85/611/KEE u 93/6/KEE u d-Direttiva 2000/12/KE tal-Parlament Ewropew u tal-Kunsill u li tħassar id-Direttiva tal-Kunsill 93/22/KEE (ĠU L 145, 30.4.2004, p. 1). Preżentament qed tiġi rriveduta. Ara l-proposta għal Direttiva tal-Parlament Ewropew u tal-Kunsill dwar is-swieq fl-istrumenti finanzjarji li tirrevoka d-Direttiva 2004/39/KE tal-Parlament Ewropew u tal-Kunsill, KUMM(2011) 656 finali, u l-Proposta għal Regolament tal-Parlament Ewropew u tal-Kunsill dwar is-swieq tal-istrumenti finanzjarji u li jemenda r-Regolament (EMIR) dwar id-derivati OTC, il-kontropartijiet ċentrali u r-repożitorji tan-negozju, KUMM(2011) 652 finali.

(3) Ara l-proposta għal Regolament tal-Parlament Ewropew u tal-Kunsill dwar derivati OTC, kontropartijiet ċentrali u repożitorji tan-negozju, KUMM(2010) finali.

(4) Ara l-paragrafu 1 tal-memorandum spjegattiv għar-regolament propost.

(5) Ara wkoll ir-risposta tas-servizzi tal-BĊE tat-22 ta’ Marzu 2011 (iktar ’il quddiem “ir-risposta tal-BĊE”) għall-konsultazzjoni pubblika tal-Kummissjoni dwar id-depożitorji ċentrali tat-titoli u dwar l-armonizzazzjoni ta’ ċerti aspetti ta’ saldu ta’ titoli fl-Unjoni Ewropea (iktar ’il quddiem il-“konsultazzjoni tal-Kummissjoni”). Ir-risposta tal-BĊE hija disponibbli fuq il-websajt tal-BĊE fuq http://www.ecb.int

(6) Ara l-Artikolu 1(1) tar-regolament propost.

(7) Direttiva 2004/39/KE. Il-proposta tal-Kummissjoni li tħassar id-Direttiva 2004/39/KE (ara n-nota ta’ qiegħ il-paġna 3) tinkorpora wkoll il-kunċett ta’ konċessjonijiet ta’ emissjonijiet.

(8) Ara l-Artikolu 4(18) tad-Direttiva 2004/39/KE.

(9) Ara l-Artikolu 4(19) tad-Direttiva 2004/39/KE.

(10) Il-kwoti tal-emissjonijiet huma ddefiniti fir-regolament propost b’referenza għad-Dierttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE (ĠU L 275, 25.10.2003, p. 32).

(11) Ara l-Artikolu 2(1)(1) tar-regolament propost u t-Taqsima A tal-Anness tiegħu.

(12) Ara CPSS-IOSCO, “Principles for financial market infrastructures”, April 2012, disponibbli fuq is-sit elettroniku tal-BIS fuq http://www.bis.org, b’mod partikolari l-Kapitolu 4 (iktar ’il quddiem il-“prinċipji CPSS-IOSCO”).

(13) Ara l-Opinjoni tal-BĊE CON/2011/1 tat-13 ta’ Jannar 2011 dwar proposta għal regolament tal-Parlament Ewropew u tal-Kunsill dwar derivati OTC, kontropartijiet ċentrali u repożitorji tat-tranżazzjonijiet (CON/2011/1) (ĠU C 57, 23.2.2011, p. 1). L-opinjonijiet kollha tal-BCE huma ppubblikati fil-websajt tal-BĊE fuq http://www.ecb.europa.eu

(14) Standards għall-użu tas-sistemi ta’ saldu tat-titoli tal-UE f’operazzjonijiet ta’ kreditu tas-SEBĊ, Istitut Monetarju Ewropew, Jannar 1998.

(15) Ara b’mod partikolari r-Responsabbiltà E (Kooperazzjoni ma’ awtoritajiet oħrajn) tal-prinċipji CPSS-IOSCO.

(16) Kemm il-qafas leġiżlattiv UE EMIR kif ukoll id-Direttiva 2006/48/KE tal-Parlament Ewropew u tal-Kunsill tal-14 ta’ Ġunju 2006 rigward il-bidu u l-eżerċizzju tan-negozju tal-istituzzjonijiet ta’ kreditu (ĠU L 177, 30.6.2006, p. 1) u l-prinċipji CPSS-IOSCO diġà jipprovdu għall-istabbiliment ta’ kulleġġi.

(17) Ara Bord għall-Istabilità Finanzjarja, “Reducing the moral hazard posed by systemically important financial institutions — recommendations and time lines”, Ottubru 2010, p. 8.

(18) Artikolu 37(2) tar-regolament propost.

(19) Ara f’dan ir-rigward il-prinċipju 9 tal-prinċipji CPSS-IOSCO, u r-Rakkomandazzjoni 10 tar-‘Rakkomandazzjonijiet għal sistemi ta’ saldu ta’ titoli u rakkomandazzjonijiet għal kontropartijiet ċentrali fl-Unjoni Ewropea’ tas-SEBĊ-KRET, Mejju 2009 (iktar ’il quddiem ir-rakkomandazzjonijiet SEBĊ-KRET’).

(20) Ara f’dan ir-rigward il-prinċipju 9 tal-prinċipji CPSS-IOSCO u r-Rakkomandazzjoni 10 tar-rakkomandazzjonijiet SEBĊ-KRET.

(21) Ara b’mod partikolari t-Titolu IV u t-Taqsima Ċ tal-Anness għar-regolament propost.

(22) Ara d-Direttiva 2006/48/KE u l-emendi li preżentament qegħdin jiġu diskussi fit-testi ta’ kompromess tal-presidenza.

(23) Ara f’dan ir-rigward il-paragrafu 3.2 tal-Opinjoni tal-BĊE CON/2012/5 tal-25 ta’ Jannar 2012 dwar proposta għal Direttiva dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti ta’ investiment u dwar proposta għal Regolament dwar ir-rekwiżiti prudenzjali għall-istituzzjonijiet ta’ kreditu u ditti tal-investiment (ĠU C 105, 11.4.2012, p. 1).

(24) Ara t-Taqsima Ċ tal-Anness tar-regolament propost.

(25) Ara l-Artikolu 2(2) tar-regolament propost.

(26) Ara l-Artikolu 54 tar-regolament propost.

(27) See in this respect Articles 57 and 58 of the proposed regulation.

(28) Ara l-Artikolu 52(5) tar-regolament propost.

(29) Ara l-premessa 25 tar-regolament propost.

(30) Ara l-prinċipju 19 tal-prinċipji CPSS-IOSCO.

(31) Ara l-prinċipju 3 tal-prinċipji CPSS-IOSCO.

(32) Artikolu 42(6) tar-regolament propost.

(33) Ara l-prinċipju 7 tal-prinċipji CPSS-IOSCO u l-Artikolu 57 tar-regolament propost.

(34) Ara l-Artikolu 28 tar-regolament propost.

(35) Ara l-konsultazzjoni tal-Kummissjoni u r-risposta tal-BĊE.

(36) Ara l-Artikolu 46(1) tar-regolament propost.

(37) Ara l-Artikolu 9 tad-Direttiva 98/26/KE tal-Parlament Ewropew u ial-Kunsill tad-19 ta’ Mejju 1998 dwar finalità ta’ settlement fis-sistemi ta’ settlement ta’ pagamenti u titoli (ĠU L 166, 11.6.1998, p. 45), l-Artikolu 9 tad-Direttiva 2002/47/KE tal-Parlament Ewropew u tal-Kunsill tas-6 ta' Ġunju 2002 dwar arranġamenti finanzjarji kollaterali (ĠU L 168, 27.6.2002, p. 43), u l-Artikolu 24 tad-Direttiva 2001/24/KE tal-Parlament Ewropew u tal-Kunsill tal-4 ta' April 2001 fuq ir-riorganizzazzjoni u l-istralċ ta' istituzzjonijiet ta' kreditu (ĠU L 125, 5.5.2001, p. 15).

(38) Ara l-Artikolu 46(2) tar-regolament propost.

(39) Ara f’dan ir-rigward l-Opinjoni tal-BĊE CON/2008/37 tas-7 ta’ Awwissu 2008 dwar proposta għal direttiva li temenda d-Direttiva 98/26/KE u d-Direttiva 2002/47/KE (ĠU C 216, 23.8.2008, p. 1), paragrafu 8.

(40) Ara http://ec.europa.eu/internal_market/financial-markets/docs/certainty/2ndadvice_final_en.pdf